
Constantin SECARĂ, muzicolog, etnomuzicolog, bizantinolog 
(n. 1962) face parte din generația actuală de muzicologi 
români, având specializare multidisciplinară, atât în domeniul 
muzicii românești (veche și contemporană), cât și în etno- 
muzicologie și bizantinologie muzicală. În prezent face parte 
din colectivul de cercetare al Institutului de Etnografie și 
Folclor „Constantin Brăiloiu” al Academiei Române, ocupând 
funcţia de cercetător științific gradul III, în cadrul sectorului de 
etnomuzicologie. A obținut doctoratul în muzică în anul 2008, 
cu distincţia Summa cum laude, în cadrul Universităţii 
Naţionale de Muzică din Bucureşti, cu teza Irmologhionul. 
Tipologie, evoluție şi reprezentare în manuscrisele din România, conducător de doctorat 
prof. univ. dr. Sebastian Barbu-Bucur. A realizat emisiuni radiofonice, a susținut conferințe 
publice în cadrul unor instituţii de prestigiu și a prezentat comunicări științifice la 
simpozioane naţionale și internaționale de muzicologie, etnomuzicologie și muzică 
bizantină. Este autor de capitole în volumele colective de sinteze etnologice ale Institutului 
de Etnografie și Folclor „Constantin Brăiloiu”, autor de studii și articole de muzicologie, 
bizantinologie și etnomuzicologie în volume colective și publicaţii periodice românești. 
Este membru al Uniunii Compozitorilor și Muzicologilor din România, al Secţiunii 
Naţionale Române a Societăţii Internaţionale de Muzică Contemporană și al Asociaţiei de 
Științe Etnologice din România. Între anii 2011-2013 a fost bursier postdoctoral în cadrul 
proiectului „Valorificarea identităţilor culturale în procesele globale”, POSDRU/89/1.5/S/ 
59758 al Academiei Române. 


* Nicolae Bucur şi Constantin Catrina, Tezaur de etnografie și folclor în judetele Covasna și Harghita, Editura 
Eurocarpatica, Sfântu Gheorghe, 2012, 488 p. 

Într-o lume care şi-a pierdut parcă aşezarea, a vorbi şi a scrie astăzi 
despre comorile de spiritualitate românească, adânc îngropate în negura 
anilor, pare un lucru de neînțeles sau aflat chiar în răspăr cu mersul lumii. 
Astăzi, când se concep și se desenează hărți noi, când se fac şi se desfac 
alianţe, când strategii şi interese de multe ori străine de neamul și voința 
poporului român sunt puse în slujba geopoliticii obscure, când timpul și 
oamenii și-au rătăcit liniştea, astăzi pare impropriu ca cineva să mai caute 
prin „lada de zestre” a spiritualității româneşti, să găsească, să despră- 
fuiască şi să așştearnă comorile aflate, cu discreţie și bună rânduială, 
pe scoarța timpului. Un tezaur adânc îngropat în colbul arhivelor, al biblio- 
tecilor și al muzeelor este scos acum la lumină prin strădania a doi 
pasionați oameni de cultură care s-au întâlnit pe tărâmul ştiinţelor etno- 
logice puse în slujba relevării adevărului. Căci dacă, apăsaţi sub vremi, 
oamenii tac zgomotos, a sosit ceasul în care „pietrele” istoriei şi tradiţiei 
acestui neam strigă tăcut şi cuminte, fiecare din locul pe care i l-a hărăzit 
uitata neuitare. 

Cei doi autori, Nicolae Bucur şi Constantin Catrina, ajunşi acum 
fiecare la frumoase vârste ale împlinirilor spirituale, au conceput acest 
proiect cultural cu mulți ani în urmă, cu pasiune și dăruire, calități cu totul 
exemplare şi ieșite din răbojul faptelor omeneşti comune. Dar, ce ar vrea să 
însemne acest „tezaur de etnografie şi folclor în judeţele Covasna şi 
Harghita”? În primul rând, îl putem socoti ca o mărturie trează a unei 
tradiţii adormite. Apoi, acest impozant volum reunește cele mai importante 
studii semnate de cei doi autori, privind folclorul literar și muzical, cultura 
şi spiritualitatea şi, poate cel mai important lucru, mărturia existenţei şi 
vitalității românilor din spaţiile pe care le-au stăpânit în decursul istoriei 
lor bimilenare pe acest pământ. În fine, din perspectiva celor aplecaţi spre 
studiu, volumul cuprinde o impozantă Bibliografie generală selectivă care, 
ocupând exact jumătate din amploarea volumului, înmănunchează totali- 
tatea scrierilor despre cultura tradițională românească, indiferent de însem- 
nătatea și amploarea lor, fie că au fost cuprinse între paginile unor 
periodice locale, fie că pot fi găsite între filele, mai puţin consultate de 
publicul larg, ale antologiilor, monografiilor și tipologiilor folclorice, 
literare și muzicale. În fapt, numai această bibliografie însăși ar fi putut sta 
la baza unui volum de sine stătător, prin care să fie relevată bogăţia de 
demult a spiritualității românilor trăitori în estul și sud-estul Transilvaniei. 

Beneficiari ai unor personalități creatoare puternice şi distincte, 
cei doi autori şi-au atribuit domeniile de competenţă în funcţie de preocu- 
pările şi cercetările proprii anterioare. A rezultat, astfel, o bogată, complexă 
și complementară colecţie de studii, un important spaţiu spiritual, 
unde plurivalența și diversitatea temelor se circumscriu în mod natural 
unei legitime unităţi a întregului. 

Contribuțiile lui Nicoale Bucur (n. 16 august 1938 la Miercurea- 
Ciuc, semnatar al unor importante studii şi articole privind cultura 
tradițională românească din judeţul Harghita) aduc importante punctări şi 
precizări asupra unor teme esenţiale privind folclorul românesc din cele 
două zone. Sunt avansate „Consideraţii pe marginea unor balade populare 
harghitene” (pp. 29-37), cu marcarea principalelor teme epice și cu trasarea 
unor elemente comparative referitoare la variante asemănătoare întâlnite în 
folclorul secuiesc, precum şi „Aspecte privind folclorul păstoresc din 
Harghita şi Voineşti-Covasna” (pp. 39-53), dar şi „Imagini şi simboluri în 
folclorul păstoresc harghitean” (pp. 79-93), ambele texte evidențiind 
bogăţia de altădată a obiceiurilor genuine, care sunt păstrate în ultimii ani 
doar în parametrii reprezentărilor spectacular-festivaliere. Într-un alt 
registru, investigaţiile autorului merg de la căutarea simbolisticii apei şi 
puterilor ei generatoare (pp. 95-110) până la semnalarea unor expresii 
literare privind elementele vegetale în folclorul românesc din zona 
Harghitei (pp. 61-77). Studiile care privesc arta decorării ouălor 
(pp. 111-129) şi „Creaţiile şi tradiţiile populare ale satului Făgeţel -— 
Harghita” (pp. 131-138) întregesc arealul analitic etalat de Nicolae Bucur. 

Constantin Catrina (n. 6 noiembrie 1933 în satul Ţiu, jud. Dolj, 
muzicolog, etnomuzicolog şi bizantinolog de mare prestigiu în spaţiul 
cultural românesc) propune în acest volum nu mai puţin de 12 studii care 
surprind, în diferite grade ale aprofundării științifice şi istorice, unele 
dintre cele mai interesante arii tematice ale vieții muzicale românești din 
sud-estul Transilvaniei. Investigarea diacronic-istorică a fenomenului 
muzical existent în decursul veacurilor trecute în această zonă reprezintă 
punctul de greutate al suitei de studii prin care autorul își propune 
relevarea bogatelor surse și resurse (multe dintre ele, inedite) etalate cu 
această ocazie. În studii care expun fie ideile lui „George Barițiu despre 
problemele creaţiei artistice în Transilvania sec. al XIX-lea” (pp. 143-147), fie 
„Probleme de etnografie şi artă populară în dezbaterea revistei 

Transilvania” (pp. 149-155), Constantin Catrina are darul de a sistematiza şi 
tezauriza informaţii diverse și disparate existente în surse bibliografice şi 
arhivistice multiple. Reţin atenţia cele opt portrete şi profiluri de muzicieni, 
pe care autorul le surprinde cu maximă acuratețe şi acribie documentară: 
„Folcloriştii şi folclorul muzical din judeţul Covasna. Privire istorică” 
(pp. 157-164), Dimitrie Cioflec (pp. 165-168), I. G. Bibicescu (pp. 169-172), 
Andrei Bârseanu (pp. 173-177), Alexandru Bogdan (pp. 179-186), 
N. I. Dumitraşcu (pp. 187-194), Horia Teculescu (pp. 195-202) şi Matei 
N. Jurebiţă (pp. 203-207). Sunt studii substanţiale (în ciuda laconismului 
lor) și deosebit de importante din perspectiva evidenţierii personalităților 
covăsnene care au contribuit la îmbogățirea patrimoniului cultural 
românesc din sud-estul Transilvaniei. Ultimele două contribuţii prin care 
Constantin Catrina aduce un plus de valoare ştiinţifică acestui volum 
impresionează prin relevanţa și calitatea studiilor de sinteză care cuprind 
„Însemnări pe marginea unor culegeri de folclor muzical din județul 
Covasna” (pp. 209-214) şi „Consideraţii pe marginea unor obiceiuri şi 
creații poetico-muzicale păstoreşti din sud-estul Transilvaniei (Ţara Bârsei 
şi Covasna). Circulaţie şi stratificare” (pp. 215-221). 

Nu în cele din urmă, se cuvine a spune câteva cuvinte despre cea 
de-a doua secţiune relevantă a cărţii, concretizată în acel remarcabil demers 
bibliologic pe care l-am amintit deja. Departe de a fi doar o simplă acţiune 
de „înregistrare şi sistematizare a bunurilor culturii populare” (p. 225), 
inventarierea vastului material bibliografic (2080 poziţii!), care să reunească 
lista periodicelor (mai vechi şi mai recente) de circulație națională sau 
locală cu cele mai prestigioase volume de etnografie și folclor (cataloage, 
dicționare, lexicoane, antologii, monografii, tipologii), cu integrarea 
muzeelor și colecţiilor și cu relevarea formelor și modalităţilor de „valori- 
ficare a artei populare și creaţiei artistice tradiţionale”, se articulează ca un 
veritabil instrument de lucru de cea mai elevată calitate ştiinţifică. 
Un indice de nume şi unul de localităţi întregesc acest volum, conferindu-i 
rigoare şi credibilitate. 

Mai presus de orice, această carte are însă meritul fundamental că 
reușește să transcendă neajunsul de a vorbi despre trecut la timpul prezent. 
Cu alte cuvinte, să „rupă tăcerea” muzicii despre care se vorbește, dar care 
nu se mai aude. Muzica mută a doinelor, cântecelor și jocurilor, tezaurizată 
în muţenia arhivelor de folclor şi în colecţiile de referinţă, va mai aștepta, 

cuminte, până ce va fi redescoperită și readusă la cinstea cea dintâi la care a 
fost ridicată, cândva, de ţăranul român. 

